**Povzetek revizijskega poročila *Pravilnost financiranja volilne kampanje liste kandidatov DeSUS – Demokratične stranke upokojencev Slovenije za predčasne volitve poslancev v Državni zbor Republike Slovenije v letu 2018***

Računsko sodišče je izvedlo revizijo *pravilnosti financiranja volilne kampanje liste kandidatov DeSUS  
– Demokratične stranke upokojencev Slovenije za predčasne volitve poslancev v Državni zbor Republike Slovenije  
v letu 2018,* ki jo je organizirala politična stranka DeSUS – Demokratična stranka upokojencev Slovenije.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji politični stranki DeSUS – Demokratični stranki upokojencev Slovenije izreklo *mnenje s pridržkom*, ker:

* med zbranimi sredstvi ni izkazala sredstev, ki jih je prenesla s svojega transakcijskega računa na poseben račun;
* je med porabljenimi sredstvi izkazala stroške, ki niso stroški volilne kampanje, in DDV, ki je strošek volilne kampanje, vendar ga je plačala z rednega računa stranke, hkrati pa je te stroške in DDV izkazala v poročilu o financiranju volilne kampanje ter
* med prispevki, ki so zbrani v nasprotju z Zakonom o volilni in referendumski kampanji, ni izkazala drugih oblik prispevkov, ki se nanašajo na izredne popuste lokalnih skupnosti in pravne osebe, pri čemer teh prispevkov tudi ni izkazala v poročilu o financiranju volilne kampanje.

Računsko sodišče je o pravilnosti poslovanja v skladu z Zakonom o volilni in referendumski kampanji politični stranki DeSUS – Demokratični stranki upokojencev Slovenije izreklo *mnenje s pridržkom*, ker:

* na posebnem transakcijskem računu za volilno kampanjo ni zbrala sredstev za plačilo stroškov volilne
* kampanje;
* je s posebnega transakcijskega računa za volilno kampanjo poravnala stroške, ki niso stroški volilne kampanje;
* s posebnega transakcijskega računa za volilno kampanjo ni poravnala stroškov, ki se nanašajo na volilno kampanjo;
* prispevkov lokalnih skupnosti in pravne osebe ni nakazala v humanitarne namene ter
* v Seznamu izdatkov, ki je priloga poročila o financiranju volilne kampanje, v nekaterih primerih ni poročala pravilno.

Ne da bi razkritje vplivalo na izrečeni mnenji, računsko sodišče opozarja na brezplačne objave oglasov politične stranke DeSUS – Demokratične stranke upokojencev Slovenije v času volilne kampanje za predčasne volitve v Državni zbor Republike Slovenije, ki so temeljile na občinskih odlokih štirih občin.

Računsko sodišče ni zahtevalo predložitve odzivnega poročila, ker je politična stranka DeSUS  
– Demokratična stranka upokojencev Slovenije že med revizijskim postopkom izvedla ustrezni popravljani ukrep, saj je denarno protivrednost drugih oblik prispevkov, ki jih je prejela v nasprotju z Zakonom o volilni in referendumski kampanji, nakazala v humanitarne namene.

Ljubljana, 27. marca 2019